**A büntetés-végrehajtás országos parancsnokának  
31/2015. (IV.22.) OP**

***s z a k u t a s í t á s a***

***a katonai tiszteletadással történő temetések megszervezéséről és végrehajtásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a belügyminiszter irányítása alatt álló fegyveres szervek hivatásos és közalkalmazotti állománya részére adható támogatásról és a kegyeleti gondoskodással kapcsolatos egyes feladatokról szóló 6/2013. (III. 27.) BM rendelet 15. §-ára és 20. §-ára - a büntetés-végrehajtási szervezet halottainak temetésekor a fegyveres szolgálat jellegének megfelelő végső tiszteletadás kinyilvánításának és az alaki szabályok egységes végrehajtási rendje és megvalósulása érdekében - a következő szakutasítást adom ki.

**I.   
A szakutasítás hatálya**

1.  A szakutasítás hatálya a büntetés-végrehajtási szervezet aktív, illetve nyugállományú vagy szolgálati járandóságban részesülő tagjának (továbbiakban: testületi tag) elhalálozása esetén a temetés megszervezésére és végrehajtására terjed ki.

**II.  
A katonai tiszteletadással történő temetés előkészítése és megszervezése**

2.  Azt az elhunyt testületi tagot, akit "hősi halottá", a "büntetés-végrehajtási szervezet halottjává", illetve a "szervezeti egység halottjává" nyilvánítottak - és a hozzátartozó(k) ehhez hozzájárultak - katonai tiszteletadással és az ezzel együtt tartott egyházi, illetve polgári végső búcsúztatással (a továbbiakban: gyászszertartás) kell eltemetni.

3.  Katonai tiszteletadással tartott gyászszertartás esetén az érintett egyház képviselőjével, illetve a polgári búcsúztatóval is egyeztetni kell a temetés menetét. Az egyházi, polgári szertartás mozzanataihoz úgy kell igazodni, hogy a végső tiszteletadás katonai jellege is érvényesüljön.

4.  Katonai tiszteletadással történő temetés esetén a Büntetés-végrehajtás Országos Parancsnoksága, illetve a büntetés-végrehajtási intézet vagy intézmény vezetője (a továbbiakban: bv. szerv vezetője) kegyeleti bizottságot hoz létre. A kegyeleti bizottságba

*a)*a biztonsági,

*b)*a személyügyi,

*c)*a gazdasági,

*d)*az egészségügyi

szakterület egy-egy képviselőjét kell kijelölni.

5.  A kegyeleti bizottság vezetésével elsősorban a biztonsági szakterület vezetőjét vagy a katonai temetések lebonyolításában jártas főtisztet, tisztet kell megbízni.  
  
A bizottság vezetője a bizottság tagjainak feladat-meghatározó eligazítást tart, ahol meghatározza a konkrét feladatokat, a határidőket és a folyamatos jelentési kötelezettséget a feladatok végrehajtásáról.

6.  A bizottság tagjainak a következő feladatokat kell elvégezni.

6.1.  A személyügyi szakterület feladatai:

*a)*javaslattétel az elhunyt testületi tag "hősi halottá", a "büntetés-végrehajtási szervezet halottjává", illetve a "szervezeti egység halottjává" nyilvánítására,

*b)*kapcsolatfelvétel az elhunyt hozzátartozóival és más olyan szervekkel, amelyekkel az elhunyt társadalmi, vagy munkakapcsolatban állt,

*c)*az újságokban a gyászhír megjelentetése, az illetékes szervek értesítése,

*d)*a temetés részleteinek egyeztetése az elhunyt hozzátartozóival (gyászbeszéd, temetési helyszín, sírhely kijelölése, gyászjelentés, újsághirdetés, stb.),

*e)*az egyház képviselőjével, polgári búcsúztatóval történő kapcsolatfelvétel, egyeztetés,

*f)*segítségnyújtás a gyászbeszédek elkészítéséhez,

*g)*a szolgálati igazolvány, halotti anyakönyvi kivonat, halott-vizsgálati bizonyítvány, az elhunyt temetéséről értesítendők listájának és kitüntetéseinek bekérése,

*h)*az elhunytról A/4 nagyságú fénykép biztosítása, beszerzése, képkeretbe helyezése,

*i)*a temetés írásbeli megrendelése (helyszín, időpont),

*j)*koszorúk megrendelése, kiszállíttatása,

*k)*fényképfelvételek készítése a temetésről.

6.2  A gazdasági szakterület feladatai:

*a)*a temetéssel kapcsolatos kifizetések végrehajtása,

*b)*gyászoló család számára gépjármű biztosítása (temetésre és vissza),

*c)*autóbusz biztosítása a díszkíséret szállításához, valamint a gyászszertartást megelőző gyakorláshoz,

*d)*gondoskodás a temetésen résztvevő személyi állomány szállításáról,

*e)*a díszkíséret és a zenekar számára a gyakorlat és a temetés idejére az évszaknak megfelelő védőital, illetve hidegélelem biztosítása,

*f)*a temetéshez szükséges eszközök beszerzése a Büntetés-végrehajtás Országos Parancsnoksága Központi Anyagraktárán keresztül (gyászkarszalag, díszöv, fehér kesztyű, kard, rendjelvivő párna, a díszlövéshez, illetve annak begyakorlásához vak lőszer), temetés után az eszközök összegyűjtése, és visszajuttatása a kiutaló szervhez,

*g)*hangosítás technikai feltételeinek egyeztetése a temető személyzetével, szükség esetén a hangosítás biztosítása,

*h)*a temetőben - szükség esetén - a díszelgő alegység útvonalán a terep rendezése.

6.3.  A biztonsági szakterület feladatai:

*a)*a temetéssel kapcsolatos biztosítási feladatok megszervezése, végrehajtása,

*b)*az esetleges rendőri biztosítással kapcsolatos szervezési feladatok végrehajtása,

*c)*a fegyverzeti és a díszelgéshez szükséges szakanyagok felvételezése, kezelése, szállítása és leadása,

*d)*a gyászszertartást végrehajtó állomány kiválasztása,

*e)*a katonai tiszteletadás begyakoroltatása, az alaki fogások kidolgozása, váltások megszervezése,

*f)*megfelelő szintű vezetői döntés alapján zenekari kürtös, vagy zenekar (elsősorban a rendőrségi állományból történő) biztosítása.

6.4   Az egészségügyi szakterület feladata az egészségügyi személyzet (ápoló) biztosítása.

7.  A bv. szerv vezetője határozza meg a díszkíséret létszámát, a parancsnok személyét, erről tájékoztatja a kegyeleti bizottság vezetőjét.

8.  A díszkíséret parancsnoka a temető személyzetével egyezteti a ravatal helyszínét, az elhunyt testületi tag végső nyughelyéhez történő szállítását, az elhantolást és az ezekhez kapcsolódó feladatokat.

9.  A kegyeleti bizottság a hozzátartozókkal, a polgári búcsúztatóval, a temető személyzetével, az egyház képviselőjével, valamint a díszkíséret parancsnokával történt egyeztetést követően a temetés végrehajtási rendjére vonatkozóan tervet készít.

10. A terv tartalmazza:

*a)*  az elhunyt testületi tag nevét,

*b)*  a temetés helyszínét és idejét,

*c)*  a díszkísérethez tartozó alakzatok létszámát, öltözetét,

*d)*  a temetéshez szükséges fegyverzeti szakanyagok mennyiségét, felvételének és leadásának rendjét,

*e)*  a szükséges eszközök mennyiségét,

*f)*  az alaki mozzanatok gyakoroltatásának helyét és idejét,

*g)*  a díszkíséret tevékenységének sorrendjét (a vezényszavakat és az alaki mozzanatok végrehajtását nem kell rögzíteni),

*h)*  a gyászzene szolgáltatását,

*i)*  a díszkíséret szállításának módját,

*j)*  a kegyeleti bizottság tevékenységének, működésének befejezésére vonatkozó rendelkezéseket.

11. A tervet a bv. szerv vezetője hagyja jóvá.

**III.  
A díszkíséret feladatai**

12. A temetésen a kirendelt díszkíséret a meghatározott és egységes egyenruhában, felszereléssel vesz részt. Az elhunyt ravatalánál a büntetés-végrehajtás hivatásos állományú tagjai ünnepi egyenruhában kegyeleti őrséget állnak.

13. A díszkísérethez tartozik:

*a)*  a díszkíséret parancsnoka,

*b)*  1 fő képvivő,

*c)*  1 fő rendjelvivő (amennyiben az elhunyt részesült kitüntetésben),

*d)*  2-4 fő koszorúvivő,

*e)*  2-8 fő díszőr,

*f)*  a díszalegység parancsnoka és a díszalegység (tábornok esetében század, főtiszt esetében szakasz, tiszt, zászlós és tiszthelyettes esetében 2 raj, de legalább 11 fő).

14. A díszkíséret parancsnoka a díszkíséretbe beosztottak irányítását, a díszőrség és a kegyeleti őrség felvezetését, váltását és elvezetését végzi. Feladatait a hangfelvétel (zene) szolgáltatójával (ha van, akkor a zenekar vezetőjével) összhangban végzi.

15. A díszőrség a felvezetést követően a ravatalnál díszőrséget áll. A koporsónál 4 fő, az urnánál 2 fő díszőrt kell felállítani.

16. A koszorúvivők a ravatal megbontásakor (a gyászmenet megalakítása előtt) felveszik a legközelebbi hozzátartozó, a büntetés-végrehajtási szervezet, illetve a szervezeti egység koszorúját (nagyméretű koszorút 2 fő, a kisméretűt 1 fő), azokat a végső búcsúztatás helyszínéig viszik, majd ott helyezik el.

17. A képvivő és a rendjelvivő a képet és a rendjelpárnát a ravatalnál veszi fel. A búcsúbeszéd, illetve a gyászszertartás ideje alatt (a ravatalnál és az elhantolás helyszínén) a díszkíséret parancsnoka által meghatározott helyen tartózkodik.

18. A díszalegység lehetőség szerint a ravatallal szemben helyezkedik el. A búcsúbeszéd, illetve a gyászszertartás befejezését követően tiszteletadást teljesít és az elhunyt földi maradványait a végső nyughelyére kíséri.

19. A zenekar (hangfelvétel) a gyászszertartás kezdetén a Himnuszt, a ravatalbontásnál, a gyászmenet, az elhantolás, és a koszorúk elhelyezése alatt, továbbá a koporsó (urna) sírba helyezésekor (szóráskor) gyászindulókat, a koszorúk sírra helyezése után a Szózatot, a díszmenet alatt pedig a "Magyar díszmenet induló"-t játssza. A díszalegység elvonulását követően a zenekar kürtöse játssza el a "Magyar takarodót", vagy az "Il silenzio"-t.

**IV.  
A temetés végrehajtásának rendje**

20. A díszőröket a ravatalnál a koporsó, illetve urna két oldalán kell felállítani. Az őrpárok a koporsó két végével, illetve az urnával egy vonalban helyezkedjenek el.

21. A díszőrség felállítása után kell felvezetni a kegyeleti őrséget. A kegyeleti őrség az elhunyt testületi tag szolgálati elöljáróiból, a társszervek képviselőiből és a közvetlen munkatársakból áll. Felvezetésüket és levezetésüket a díszőrség parancsnoka végzi.  
A kegyeleti őrségbe beosztottakat el kell igazítani, hogy milyen módon és mennyi ideig teljesítsenek tiszteletadást, hogyan történik a fel-, illetve levezetésük. A kegyeleti őrség elvezetése után a díszőrség parancsnoka - szükség szerint - intézkedjen a díszőrök váltására.

22. A gyászbeszédet, illetve a gyászszertartást követően a koporsót vagy urnát a szállító járműbe, kocsira helyezik. A ravataltól a járműbe helyezésig az egyenruhás állomány teljesítsen tiszteletadást.

23. A szállító jármű megindulását követően a díszkíséret és a temetésen megjelentek besorolnak a gyászmenetbe a következő sorrendben:

*a)*  egymás után 2-3 lépés távközre a koszorúvivők,

*b)*  utánuk 3 lépésre a képvivő,

*c)*  ezt követően 3 lépésre rendjelvivő,

*d)*  5-10 lépésre az elhunytat szállító gépjármű,

*e)*  a gépjárművet kétoldalt 2-2 fő díszőr kíséri,

*f)*  a gépjármű mögött 2-4 lépés távközre haladnak az elhunyt közeli hozzátartozói, majd a büntetés-végrehajtás és a társszervek képviselői,

*g)*  őket 5 lépésre követi a díszalegység menetalakzatban,

*h)*  a menetben a távolabbi hozzátartozók és a megjelent gyászolók következnek,

*i)*  a menetet a zenekar zárja.

24. A jelenlévő egyházi képviselő a szertartás rendjének megfelelően helyezkedik el a menetben.

25. A díszkíséret parancsnoka a menet oldalán halad és ügyel az előzőekben említett besorolási rend és a távközök megtartására.

26. Miután a gyászmenet megállt a végső búcsúztatás helyszínén, a képvivő, a rendjelvivő és a koszorúvivők helyezkedjenek el. A díszkíséretet úgy kell felállítani, hogy a gyászolóktól elkülönülve a további feladatát végre tudja hajtani.

27. Az elhangzott búcsúbeszéd, illetve a gyászszertartás után az elhunyt testületi tag földi maradványait végső nyughelyére helyezik, azt követően elhelyezik a koszorúkat.

28. A koporsó (urna) elhelyezése (hamvak szórása) alatt kell végrehajtani a díszlövést. Arra század erejű díszalegység esetén egy szakaszt, szakasz esetén egy rajt kell kijelölni. A díszalegység parancsnoka a feladatok vezénylését - a díszkíséret parancsnokának előzetes meghatározása alapján - önállóan végzi.

29. A koszorúvivők a büntetés-végrehajtási szervezet, a szervezeti egység, illetve a közeli hozzátartók koszorúját először helyezik el. Ezt követően forduljanak egymással szembe, 4-6 másodpercig teljesítsenek tiszteletadást, majd vonuljanak el a meghatározott helyre.

30. A koszorúk elhelyezése után, a Szózat elhangzása közben a díszkíséret és a jelenlévő egyenruhás állomány teljesítsen tiszteletadást.

31. A díszalegység - ahol erre lehetőség van - a menetinduló ütemére díszmenetben vonuljon el az elhunyt sírja (kegyeleti terület) előtt, azzal egyvonalban (menetben) - az egyenruhás résztvevőkkel egyidejűleg - teljesítsenek tiszteletadást. A díszalegység elvonulását követően a zenekar kürtöse játssza el a "Magyar takarodót", vagy az "Il silenzio"-t, amely alatt az egyenruhás résztvevők teljesítsenek tiszteletadást.  
  
Miután a zenekar elvonult, a bv. szerv vezetője - távollétében a kegyeleti bizottság vezetője - intézkedjen az elhunyt fotójának átadására a legközelebbi hozzátartozó részére, a díszkíséret parancsnoka ezután vonja be a díszőröket.

32. A katonai szertartást követően a kegyeleti bizottság vezetője gondoskodjon a bevonulás megszervezéséről, majd a fegyverzet és a felszerelések leadásáról és eligazítás keretében értékelje a résztvevő állomány feladat-végrehajtását. A tapasztalatokról tegyen jelentést a bv. szerv vezetője felé.

**V.  
Záró rendelkezések**

33. Ez a szakutasítás 2015. május 1-jén lép hatályba.

34. Hatályát veszti a temetések megszervezéséről és végrehajtásáról szóló Módszertani Útmutató kiadásáról szóló 0151/1993. (IK. Bv. Mell.3.) Opáh. Intézkedés.

**Csóti András bv.vezérőrnagy**országos parancsnok